Kansalaisaloite tyttöjen sukuelinten silpomisen kieltämiseksi omalla lailla etenee eduskuntaan rikottuaan 50 000 allekirjoituksen rajan.

Kansalaisaloite tyttöjen silpomisen kieltämiseksi erillislailla etenee eduskunnan käsittelyyn. 50 000 allekirjoituksen raja rikkoutui lauantaina. RUUTUKAAPPAUS

Kansalaisaloite tyttöjen sukuelinten silpomisen kieltämiseksi omalla lailla on kerännyt 50 000 allekirjoitusta, mikä tarkoittaa, että aloite etenee eduskunnan käsittelyyn.

Kansalaisaloitteessa vaaditaan eduskuntaa ryhtymään lainvalmisteluun tyttöjen sukuelinten silpomisen kieltämiseksi. Suomi on ainoa Pohjoismaa, jossa silpomista ei ole kielletty erillislailla.

Finlaysonin Jukka Kurttilan vireille panema kansalaisaloite keräsi ensimmäisen neljän kuukauden aikana 20 000 allekirjoitusta, mutta onnistui keräämään peräti 30 000 allekirjoitusta viimeisen viikon aikana.

Tällä hetkellä silpominen luokitellaan rikoslaissa pahoinpitelyksi. Silpomisella ei ole myönteisiä terveysvaikutuksia, ja se vahingoittaa naisia niin fyysisesti kuin henkisestikin.

- Jokainen silvottu tyttö on liikaa, eikä nykyinen laki ole riittävä. Yhtäkään ihmistä ei ole tuomittu nykyisen lainsäädännön puitteissa, vaikka asiantuntijoiden mukaan suomalaisten tyttöjen silpomista tapahtuu yhä. Olen iloinen, että olemme voineet antaa asialle näkyvyyttä, Kurttila iloitsee Finlaysonin tiedotteessa.

Kansalaisaloitteen asiantuntijana on toiminut lasten oikeuksia ajava kehitysyhteistyöjärjestö World Vision, joka tekee silpomisen vastaista työtä kehittyvissä maissa.

- Olemme tehneet 15 vuoden ajan ruohonjuuritason työtä silpomisen lopettamiseksi. Tulin juuri Keniasta, jossa asia on edelleen keskeinen ja työtä riittää vielä maailmanlaajuisesti. Asiaa ei voida sivuuttaa Suomessakaan, ja eduskunnan käsittely erillislaista tarvitaan, toteaa World Visionin toiminnanjohtaja Tiina Antturi.

Pitkään silpomisen vastaista työtä tehnyt nuorisotyöntekijä Ujuni Ahmed on ollut mukana kansalaisaloitteen sanansaattajana. Aiemmin Ahmed on muun muassa ollut kirjoittamassa kansalaisjärjestö Fenix Helsingin vuonna 2017 julkaisemaa selvitystä Suomessa syntyneiden tyttöjen sukuelinten silpomisesta.

- Olen puhunut asiasta päättäjille vuodesta 2009 lähtien. Aiheesta on kuitenkin ollut vaikeaa synnyttää keskustelua ennen tätä kansalaisaloitetta. Nyt suomalaiset ovat näyttäneet, että haluavat suojella kaikkia silpomisvaarassa olevia tyttöjä. Toivomme päättäjiltä samaa rohkeutta, Ahmed sanoo tiedotteessa.